Diari Oficial de la Generalitat Valenciana


Sumari del DOGV 3296, del 29-07-1998 (1998/5851)

RESOLUCIÓ de 22 de juny de 1998, de la Universitat d'Alacant, mitjançant la qual es convoquen proves selectives per a l'ingrés en la plaça de tècnic superior.
--------------------------------------------------------------------------------------------------------------------------------------------------------------

### Dades del document

Número de DOGV
:   3296

Data del DOGV
:   29-07-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/5851


Data del document
:   22-06-1998

Organisme emissor
:   Universitat d'Alacant

Tipus de document
:   Resolució

RESOLUCIÓ de 22 de juny de 1998, de la Universitat d'Alacant, mitjançant la qual es convoquen proves selectives per a l'ingrés en la plaça de tècnic superior. [1998/Q5851]
  
La Universitat d'Alacant, d'acord amb el que s'estableix en els estatuts d'aquesta, aprovats mitjançant el Decret 107/1985, de la Generalitat Valenciana, de 22 de juliol (Diari Oficial de la Generalitat Valenciana de 26 de setembre), i per tal d'atendre les necessitats de personal d'administració i serveis, fent ús de les competències atribuïdes en l'article 18 de la Llei 11/1983, de Reforma Universitària, en relació amb l'article 3.2.e d'aquesta, acorda convocar proves selectives de tècnic superior, d'acord amb les bases següents:
  
1. Normes generals
  
1.1 Es convoquen proves selectives per a cobrir una plaça pel sistema d'accés lliure de tècnic superior, sector administració especial, amb destinació al Centre de Tecnologia Química i Plantes Pilot d'aquesta Universitat (codi A002).
  
1.2 A aquesta convocatòria li seran aplicables el Decret Legislatiu de 24 d'octubre de 1995, del Govern Valencià, la Llei 30/1984, de 2 d'agost, amb les modificacions corresponents, en particular la Llei 23/1988, de 28 de juliol, la Llei 22/1993, de 29 de desembre; i la Llei 42/1994, de 30 de desembre, el Reial Decret 364/1995, de 10 de març (BOE de 10 d'abril); els Estatuts de la Universitat d'Alacant i les bases d'aquesta convocatò
  
ria.
  
1.3 El procediment de selecció serà el de concurs oposició.
  
1.3.1 La fase d'oposició estarà composta dels exercicis següents, que tindran caràcter eliminatori.
  
Primer exercici.
  
Resolució per escrit d'un qüestionari sobre el temari proposat a l'annex I. Valorat de 0 a 10 punts, en caldrà obtenir almenys 5 per a superar-lo.
  
Segon exercici.
  
Primera part: resolució per escrit de tres supòsits pràctics relacionats amb el temari de l'annex I. Valorat de 0 a 10 punts, en caldrà obtenir almenys 5 per a superar-lo.
  
Segona part: realització d'una prova de coneixements d'anglés sense ajuda de diccionari. No tindrà caràcter eliminatori i es valorarà de 0 a 2 punts.
  
Tercera part: contestar en un text en valencià amb respostes alternatives les qüestions plantejades. Les instruccions que escauen per a la realització de la prova també es dictaran en valencià. No tindrà caràcter eliminatori i es valorarà de 0 a 4 punts.
  
Tercer exercici.
  
Resolució d'un exercici pràctic en qual es plantejarà una prova relacionada amb les funcions que cal desenvolupar. Valorat de 0 a 10 punts, caldrà obtenir-ne almenys 5 per a superar-lo.
  
1.3.2 La fase de concurs, que no tindrà caràcter eliminatori, s'aplicarà als aspirants que hagen superat els dos primers exercicis, i farà referència a les aptituds, els coneixements i l'experiència dels candidats d'acord amb el barem següent:
  
- Per tenir titulació superior doctorat, 0,4 punts, i/o específica en Ciències Químiques o Enginyeria Química, 0,6 punts.
  
- Per l'experiència demostrada, fins a 1,5 punts, a raó de 0,1 punt per any de servei a l'administració pública en llocs d'igual comesa, o 0,05 en llocs de comesa semblant, igualment a l'administració pública.
  
- Per activitat formativa fins a un màxim de 1.5 punts. Farà referència a cursos de formació directament relacionats amb la comesa del lloc i impartits per centres oficials de formació de l'administració, convinguts o concertats amb ella. A raó de 0,1 punt per cursos d'entre 15 i 50 hores, i 0,2 per cursos de més de 50 hores.
  
1.3.3 La puntuació de la fase de concurs, aplicada a aquells aspirants a què fa referència la base 1.3.2 es farà pública amb antelació en iniciar-se el tercer exercici.
  
1.3.4 La proposta d'adjudicació de la plaça s'efectuarà a favor d'aquell aspirant que, una vegada sumades les qualificacions de tots els exercicis superats i el resultat del concurs, es trobe dins del nombre de vacants oferides.
  
L'aspirant proposat per a l'adjudicació de les places serà nomenat funcionari en pràctiques i haurà de realitzar un període de pràctiques formatives, durant les quals serà periòdicament avaluat pels responsables de les unitats de destinació. Aquest període tindrà una durada de sis mesos i caldrà obtenir-hi la qualificació d'apte.
  
1.4 No es podrà declarar superat el procés selectiu a un nombre d'aspirants superior al de les places convocades.
  
1.5 El primer exercici es farà a partir del dia 15 de setembre de 1998.
  
2. Requisits dels candidats
  
2.1 Per a ser admés a la realització de les proves selectives, els aspirants hauran de complir els requisits següents:
  
2.1.1 Ser espanyol o nacional de país de la Comunitat Europea.
  
2.1.2 Tenir complits els 18 anys.
  
2.1.3 Estar en possessió o en condicions d'obtenir el títol de llicenciat universitari, enginyer, arquitecte o equivalent.
  
2.1.4 Els nacionals dels altres estats membres de la Comunitat Europea hauran d'estar en possessió o en condicions d'obtenir el títol homologat o convalidat a l'equivalent espanyol requerit en al base 2.1.3.
  
2.1.5 No patir malaltia o discapacitació física o psíquica que li impedisca l'exercici de les funcions corresponents.
  
2.1.6 No haver sigut separat mitjançant expedient disciplinari dels servei de qualsevol de les administracions públiques ni trobar-se inhabilitat per a l'exercici de les funcions corresponents.
  
2.2 Tots els requisits enumerats caldrà posseir-los el dia de finalització del termini de presentació de sol·licituds i mantenir-los fins al moment de la presa de possessió com a funcionari de carrera.
  
3. Sol·licituds
  
3.1 Els qui vulguen prendre part en aquestes proves selectives, ho hauran de fer constar a la instància adreçada al gerent de la Universitat, la qual serà facilitada gratuïtament als Serveis Generals de la Universitat, edifici de Rectorat.
  
3.2 La presentació de sol·licituds es farà al Registre General de la Universitat (edifici de Rectorat) en el termini de 20 dies hàbils comptadors des de l'endemà de la publicació d'aquesta convocatòria en el Diari Oficial de la Generalitat Valenciana. Es podran utilitzar les vies de la normativa vigent establida en l'article 38.4 de la Llei 30/1992, de 26 de novembre.
  
3.3 A la instància s'adjuntarà l'expedient personal, amb detall i documentació justificativa del que s'ha exposat, de manera que puguen ser valorats, si escau, pel tribunal en la fase de concurs. No s'admetrà la presentació de documentació amb posterioritat a la finalització del termini de presentació d'instàncies.
  
3.4 Els drets d'examen seran de 3.520 pessetes i s'ingressaran a la Caja de Ahorros del Mediterráneo, oficina 3191, del campus universitari de Sant Vicent, compte corrent n1 054004-64, també es podrà fer l'ingrés a través d'unes altres oficines de la mateixa entitat o unes altres.
  
A la sol·licitud haurà de figurar el segell de l'esmentada caixa d'estalvis o el justificant de la transferència, que si hi manca, determinarà l'exclusió de l'aspirant. En cap cas la presentació i el pagament a l'oficina bancària suposarà la substitució del tràmit de presentació al seu temps i manera de la sol·licitud davant l'òrgan expressat.
  
3.5 A l'hora d'emplenar la instància, caldrà observar les instruccions següents:
  
3.5.1. Al requadre «Forma d'accés» es consignarà L.
  
3.5.2 Els aspirants amb minusvalideses ho indicaran a la sol·licitud, marcant una X al requadre 6, i sol·licitar, expressant-ho al requadre 7, les possibles adaptacions de temps i mitjans per a la realització de l'exercici. Així mateix, hauran de concórrer a l'exercici o exercicis, per als quals es concrete l'adaptació, provistos del corresponent certificat acreditatiu de la minusvalidesa i/o discapacitat, a fi de fer efectiva, en aquest cas, la petició esmentada.
  
3.5.3 Al requadre «Codi» es consignarà el de la plaça, que es detalla a la base 1.1.
  
4. Admissió d'aspirants
  
4.1 Una vegada expirat el termini de presentació d'instàncies, el gerent de la Universitat d'Alacant dictarà resolució en el termini màxim d'un mes, que es publicarà als taulers d'anuncis de la Universitat, en la qual, a més de declarar aprovada la llista provisional d'admesos i exclosos, es recollirà el lloc, la data i l'hora de començament dels exercicis, amb una antelació mínima de 10 dies hàbils, la llista d'aspirants exclosos, amb indicació de causa d'aquesta i la composició del tribunal.
  
4.2 Els aspirants exclosos disposaran d'un termini de 10 dies hàbils naturals comptadors des de l'endemà de la publicació de la resolució per a poder esmenar el defecte que n'haja motivat l'exclusió.
  
4.3 Una vegada transcorregut el termini de 10 dies, i esmenats els defectes, es dictarà resolució amb la llista definitiva d'admesos i exclosos.
  
5. Tribunals
  
5.1 Els membres del tribunal i els seus assessors estan subjectes als motius i a les causes generals d'abstenció establides en els articles 28 i 29 de la Llei 30/1992.
  
Així mateix, els aspirants podran recusar els membres del tribunal de concórrer els supòsits establits en aquesta base.
  
5.2 Amb anterioritat a la iniciació de les proves selectives, si és el cas, es publicarà una resolució amb el nomenament de nous membres del tribunal en substitució d'aquells que n'hagen perdut la condició.
  
5.3 Amb la convocatòria prèvia del president, es constituirà el tribunal amb l'assistència del president i del secretari i de la meitat, almenys, dels seus membres titulars o suplents. Realitzarà la sessió de constitució en el termini màxim de 30 dies des de la seua designació i mínim de 2 dies abans de la realització del primer exercici.
  
A partir de la constitució, el tribunal per a actuar vàlidament requerirà la presència de la majoria dels seus membres, titulars o suplents.
  
5.4 Dins de la fase d'oposició, el tribunal resoldrà tots els dubtes que pogueren sorgir en l'aplicació d'aquestes normes, així com allò que s'haja de fer en els casos no previstos.
  
5.5 El tribunal podrà disposar la incorporació als seus treballs d'assessors especialistes per a les proves corresponents dels exercicis que estimen pertinents, i aquests es limitaran a prestar la seua col·laboració en les seues especialitats tècniques. La designació d'aquests assessors caldrà comunicar-la al rector de la Universitat.
  
5.6 El tribunal qualificador de les proves adoptarà les mesures oportunes per a garantir que els exercicis de la fase d'oposició es corregisquen sense que es conega la identitat dels aspirants. seran exclosos aquells opositors als fulls d'examen dels quals figuren noms, trets, marques o signes que permeten conéixer la identitat dels membres.
  
5.7 El tribunal adoptarà les mesures necessàries de manera que els aspirants amb minusvalideses gaudisquen de condicions similars per a la realització dels exercicis que la resta dels participants. En aquest sentit s'establiran, per a les persones amb minusvalideses que ho sol·liciten en la forma establida en la base 3.5.2, les adaptacions possibles de temps i de mitjans per a la realització d'aquestes.
  
5.8 A efectes de comunicació d'altres incidències, el tribunal tindrà la seu a la Unitat de Selecció i Formació de la Universitat, campus de Sant Vicent, telèfon 727 88 54, extensió 3939.
  
5.9 El tribunal tindrà la consideració establida en la normativa vigent.
  
5.10 En cap cas el tribunal podrà declarar que han obtingut plaça un nombre superior d'aspirants que el de les places convocades. Qualsevol proposta que contravinga el que hi ha establit serà nul·la de ple dret.
  
6. Desenvolupament dels exercicis
  
6.1 El primer exercici es farà al lloc, la data i l'hora que s'establisca en la resolució a què fa referència la base 4.1.
  
6.2 Després de la realització de cada una de les proves, el tribunal farà pública, als locals on s'hagen realitzat i a l'edifici de Rectorat d'aquesta Universitat, la llista d'aspirants que les hagen superat.
  
6.3 En cada exercici, els aspirants hauran d'acreditar-ne la personalitat exclusivament mitjançant la presentació del document nacional d'identitat, del passaport, o del permís de conduir per als aspirants de nacionalitat espanyola. Els nacionals de països membres de la Comunitat Europea hauran d'acreditar-ne la personalitat mitjançant el document original que al país d'on és nacional se li expedisca a aquest efecte. El no compliment d'aquest requisit per algun dels aspirants determinarà l'exclusió d'aquest de les proves. En cap cas no seran vàlides les còpies o les fotocòpies dels documents esmentats.
  
Els membres del tribunal i el personal col·laborador d'aquest no permetran l'accés a les sales on es realitzen els exercicis d'aquelles persones que no complisquen els requisits anteriors, ni d'aquelles que compareguen una vegada conclosa la crida dels aspirants convocats.
  
6.4 En qualsevol moment els aspirants podran ser requerits pels membres del tribunal amb la finalitat d'acreditar-ne la personalitat.
  
6.5 Els aspirants seran convocats per a cada exercici en crida única, i seran exclosos de l'oposició els qui no compareguen, tret dels casos de força major, degudament justificats i apreciats pel tribunal.
  
6.6 La publicació dels successius anuncis de realització del segon i de la resta dels exercicis l'efectuarà el tribunal als locals on s'haja realitzat el primer, així com a la seu del tribunal assenyalada a la base 5.7 i per qualssevol altres mitjans si es creu convenient per a facilitar-ne la màxima divulgació, amb 24 hores, almenys, d'antelació a la indicada per a l'inici d'aquests. Quan es tracte del mateix exercici, l'anunci es publicarà als locals on s'haja realitzat, a la seu del tribunal esmentada, i mitjançant qualsevol altre mitjà si es creu convenient, amb 12 hores, almenys, d'antelació. La convocatòria conjunta de tot el procés selectiu complirà aquest requisit.
  
6.7 En qualsevol moment del procés selectiu, si el tribunal tinguera coneixement que algun dels aspirants no té la totalitat dels requisits exigits per aquesta convocatòria, amb l'audiència prèvia de l'interessat, haurà de proposar-ne l'exclusió al rector de la Universitat, i li comunicarà, així mateix, les inexactituds o falsedats formulades per l'aspirant en la sol·licitud d'admissió a les proves selectives, a l'efecte que pertoca.
  
Contra l'exclusió de l'aspirant, s'hi podrà interposar un recurs ordinari davant la mateixa autoritat indicada en el paràgraf anterior.
  
7. Llista d'aprovats
  
7.1 Una vegada acabat el procés de selecció, el tribunal farà públiques al lloc o llocs de realització de l'últim exercici, així com a la seu del tribunal, la llista d'aspirants aprovats per l'ordre de la puntuació aconseguida, amb indicació del seu document nacional d'identitat, d'acord amb el que s'estableix en la base 1.3.4.
  
El president del tribunal enviarà una còpia certificada de la llista final d'aprovats al rector de la Universitat, en què especificarà igualment les dades establides en el paràgraf anterior.
  
7.2 En cas d'empat, l'ordre s'establirà segons la major puntuació obtinguda pels aspirants en el segon exercici de la fase d'oposició, si aquesta continuara, pel de major puntuació en el primer exercici, i si encara continuara, s'aplicarien successivament els resultats obtinguts en el tercer i en la fase de concurs.
  
8. Presentació de documents i nomenament de funcionaris
  
8.1 En el termini de 20 dies naturals, comptadors des de l'endemà a aquell en què es van fer públiques les llistes d'aprovats al lloc o llocs d'examen, els opositors aprovats hauran de presentar al Registre General de la Universitat els documents següents:
  
A) Fotocòpia del document nacional d'identitat o certificat de naixement expedit pel registre civil corresponent.
  
B) Fotocòpia compulsada del títol d'acadèmic exigit en la base 2.1.3.
  
C) Declaració jurada o promesa de no haver sigut separat mitjançant expedient disciplinari de cap administració pública ni trobar-se inhabilitat per a l'exercici de funcions públiques, segons el model que figura com a annex II a aquesta convocatòria.
  
D) Certificat mèdic acreditatiu de no patir cap malaltia o defecte físic o psíquic que impedisca l'exercici de les funcions corresponents, expedit per l'organisme competent de la comunitat autònoma o pels serveis provincials del Ministeri de Sanitat i Consum.
  
8.2 Els qui dins del termini fixat, i tret dels casos de força major, no presentaren la documentació o de l'examen d'aquesta es deduira que manca d'algun dels requisits assenyalats en la base 2.1, no podran ser nomenats funcionaris i quedaran anul·lades les actuacions d'aquests, sense perjudici de la responsabilitat en què hagueren incorregut per falsedat en la sol·licitud.
  
8.3 Els qui tingueren la condició de funcionaris de carrera estaran exempts de justificar documentalment les condicions i els altres requisits ja aprovats per a obtenir el seu anterior nomenament, i hauran de presentar un certificat del ministeri o organisme de què depengueren per a acreditar aquesta condició, amb expressió del número i import del trienni, així com la data del seu compliment.
  
Igualment, hauran de presentar, en cas de pertànyer a un cos o escala inferior al que es convoca, l'acreditació de la titulació a què fa referència la base 8.1.B.
  
8.4 Els qui superen les proves selectives i no es considere suficient el seu grau de coneixement de valencià, hauran d'acreditar els seus coneixements amb la presentació d'un certificat d'estar en possessió del nivell elemental, expedit per la Junta Qualificadora de Coneixements de Valencià de la Generalitat Valenciana. Els qui no compliren aquest requisit, hauran d'obtenir aquest títol en un termini de dos cursos acadèmics, comptadors des de la data de superació del procés selectiu, perquè el seu nomenament tinga caràcter de definitiu.
  
8.5 Mitjançant resolució es procedirà al nomenament de funcionaris en pràctiques a favor dels aspirants a què fa referència la base 1.3.4, amb determinació de la data en què començara a produir efecte aquest nomenament.
  
A la proposta de nomenament caldrà adjuntar una fotocòpia del document nacional d'identitat o el que li correspon per als nacionals d'estats membres de la Comunitat Europea i de l'exemplar de la sol·licitud de participació a les proves.
  
8.6 Una vegada acabat el procés selectiu, els qui l'hagueren superat, el nombre dels qual no podrà excedir en cap cas del de les places convocades, seran nomenats, a proposta del tribunal qualificador, funcionaris de carrera mitjançant una resolució del rector de la Universitat d'Alacant, que es publicarà en el Diari Oficial de la Generalitat Valenciana.
  
8.7 La presa de possessió dels aspirants aprovats serà efectuada en el termini d'un mes comptador des de l'endemà de la data de publicació del seu nomenament en el Diari Oficial de la Generalitat Valenciana.
  
9. Norma final
  
9.1 La convocatòria i les bases d'aquesta i tots els actes administratius que se'n deriven i de les actuacions del tribunal podran ser impugnats pels interessats en els casos i forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
9.2 L'administració podrà, si escau, procedir a la revisió de les resolucions del tribunal d'acord amb el que s'estableix en la norma esmentada.
  
Alacant, 22 de juny de 1998.- El gerent: Luis G. Ramos Gutiérrez.
  
Annex I
  
Temari
  
1. La Llei de Règim Jurídic de les Administracions Públiques i del Procediment Administratiu Comú.
  
2. La Llei de la Funció Pública Valenciana.
  
3. La Llei d'Incompatibilitats.
  
4. L'Estatut de la Universitat d'Alacant.
  
5. La Llei de Reforma Universitària.
  
6. Gestió de laboratoris.
  
7. Determinació de tensioactius en matrius mediambientals.
  
- Mètodes no específics. Mètodes específics.
  
- Tècniques de preparació de mostres mediambientals.
  
8. Mètodes de determinació de la degradació.
  
?Degradació aeròbica. Degradació anaeròbia.
  
9. Degradació de tensioactius aniònics en compartiments mediambientals. Paràmetres característics.
  
- Aigües superficials. Sòls.
  
- Estacions depuradores.
  
10. Disseny de plantes de tractament d'aigües residuals.
  
- Bases teòriques. Paràmetres de disseny.
  
11. Tractament terciari d'aigües residuals.
  
- Tècniques de membranes: microfiltració i ultrafiltració.
  
Tractament amb ozó. Radiació ultravioleta.
  
12. Preparació de carbons actius mitjançant activació física.
  
- Carbonització.
  
- Activació.
  
13. Tipus de reactors en carbonització i activació.
  
- Reactor de llit fix.
  
- Reactor de llit mòbil.
  
- Reactor de llit fluïditzat.
  
14. Influència de la velocitat de calefacció en l'etapa de carbonització.
  
- Rendiments.
  
- Velocitat de reacció.
  
- Desenvolupament porós.
  
15. Caracterització dels carbons activats.
  
- Isoterma d'adsorció de nitrogen a 77 K. Isoterma d'adsorció de CO2 a 273 K.
  
16. Disseny d'una planta pilot de llit fluïditzat multietapes per a l'obtenció de carbons actius.
  
- Dimensionat. Estructura i equipament. Estudi hidrodinàmic.
  
Annex II
  
(Nom i cognoms) ...
  
amb domicili a ...
  
i document nacional d'identitat número ...
  
declara sota jurament o promet, a l'efecte de ser nomenat/ada funcionari/nària, que no ha sigut separat/ada del servei de cap de les administracions públiques i que no es troba inhabilitat/ada per a l'exercici de funcions públiques.
  
..., ... d ... de 1998